PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/ZK/3/1/033	Bratislava,  25. apríla 2008	

	

Protimonopolný úrad Slovenskej republiky, odbor koncentrácií v správnom konaní 
číslo 0024/OK/2008 začatom dňa 28.03.2008 na základe oznámenia koncentrácie podnikateľom Královský pivovar Krušovice a.s., so sídlom 270 53 Krušovice, Česká republika, IČ: 451 48 066 prostredníctvom svojho splnomocneného právneho zástupcu JUDr. Milana Banasa, advokáta so sídlom Mostová 2, 811 02 Bratislava   vo veci koncentrácie podnikateľov Královský pivovar Krušovice a.s., so sídlom      270 53 Krušovice, Česká republika, IČ: 451 48 066 a DRINKS UNION a.s., so sídlom Drážďanská 80, 400 07 Ústí nad Labem, Česká republika, IČ: 467 08 219 

r o z h o d o l

na základe § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie spočívajúcej v získaní priamej kontroly podnikateľa Královský pivovar Krušovice a.s., so sídlom 270 53 Krušovice, Česká republika,      IČ: 451 48 066 nad podnikom podnikateľa DRINKS UNION a.s., so sídlom Drážďanská 80,  400 07 Ústí nad Labem, Česká republika, IČ: 467 08 219 na základe Zmluvy o predaji a kúpe akcií uzatvorenej dňa 21.03.2008 medzi           RNDr. Milanom Haganom, bytom Havlíčkova 866, 267 51 Zdice, Česká republika ako predávajúcim a Královský pivovar Krušovice a.s., so sídlom 270 53 Krušovice, Česká republika IČ: 451 48 066 ako kupujúcim zastavuje, pretože dôvod na konanie nebol daný.

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bola dňa 28.03.2008 listom zaevidovaným pod č. 1194/2008 podnikateľom Královský pivovar Krušovice a.s., so sídlom 270 53 Krušovice, Česká republika, IČ: 451 48 066 (ďalej len „KP Krušovice“) prostredníctvom svojho splnomocneného právneho zástupcu JUDr. Milana Banasa, advokáta so sídlom Mostová 2, 811 02 Bratislava (ďalej len „právny zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá podľa oznámenia spočíva v nadobudnutí priamej kontroly podnikateľa KP Krušovice nad podnikom podnikateľa DRINKS UNION a.s., so sídlom Drážďanská 80, 400 07 Ústí nad Labem, Česká republika, IČ: 467 08 219 (ďalej len „Drinks Union“), na základe Zmluvy o predaji a kúpe akcií uzatvorenej dňa 21.03.2008 medzi RNDr. Milanom Haganom, bytom Havlíčkova 866, 267 51 Zdice, Česká republika ako predávajúcim a KP Krušovice ako kupujúcim (ďalej len „Zmluva o predaji a kúpe akcií“). 

Na základe doručenia oznámenia predmetnej koncentrácie sa začalo dňa 28.03.2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie pod č. 0024/OK/2008, o čom úrad listom č. 1305/PMÚ SR/2008 zo dňa 03.04.2008 informoval účastníka správneho konania. 
	
Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť. 

Na základe tejto výzvy podnikateľ KP Krušovice oznámenie koncentrácie doplnil listom doručeným úradu dňa 09.04.2008, zaevidovaným úradom pod č. 1402/2008 (ďalej len „Doplnenie OK 1“).

Keďže však ani doručením Doplnenia OK 1 neboli úradu známe všetky podklady a informácie nevyhnutné na posúdenie predmetnej transakcie, úrad listom                č. 1417/PMÚ SR/2008 zo dňa 09.04.2008 vyžiadal od spoločnosti KP Krušovice ich doplnenie. 

Dňa 24.04.2008 bol úradu doručený list zaevidovaný pod č. 1657/2008, ktorým spoločnosť KP Krušovice doplnila úradom požadované podklady a informácie.

Úrad na základe predložených podkladov a informácií obsiahnutých v oznámení koncentrácie dospel k nasledujúcim skutočnostiam.

Účastníci správneho konania a koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania je podnikateľ KP Krušovice, ktorý získa kontrolu nad podnikom podnikateľa Drinks Union.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda podnikatelia KP Krušovice a Drinks Union.

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti         a konania sú alebo nie sú zamerané na dosahovanie zisku.

KP KRUŠOVICE 

Spoločnosť KP Krušovice je akciovou spoločnosťou, založenou a riadne existujúcou podľa českého práva a podľa výpisu z Obchodného registra Mestského súdu v Prahe, oddiel B, vložka 1515, je spoločnosťou zapísanou pod č. 451 48 066, ktorá vznikla dňa 04.05.1992. 

Spoločnosť KP Krušovice patrí do skupiny spoločností Heineken, ktoré sú pod kontrolou pani Charlene de Carvalho-Heineken (ktorá je vrcholným akcionárom Heineken Group). Hlavné podnikateľské aktivity spoločnosti KP Krušovice zahŕňajú výrobu a distribúciu piva. Skupina Heineken  zároveň pôsobí celosvetovo v oblasti výroby, predaja a distribúcie piva a ďalších nápojov. Výroba a predaj nealkoholických nápojov pritom predstavuje iba doplnkovú aktivitu k hlavnému predmetu podnikania. 

Zo skupiny Heineken pôsobia na trhu Slovenskej republiky spoločnosti:

1.	Heineken Slovensko, a. s. (ktorá je 100 % dcérskou spoločnosťou spoločnosti BRAU UNION AG, ktorá je dcérskou spoločnosťou spoločnosti Heineken International B.V.) – a to v oblasti výroby a distribúcie piva; 
2.	Heineken Slovensko Sladovne, a.s. (ktorá je 100 % dcérskou spoločnosťou spoločnosti BRAU UNION AG) – a to v oblasti výroby sladu;
3.	Heineken Slovensko Distribúcia, spol. s r.o. (ktorá je 100 % dcérskou spoločnosťou Heineken Slovensko, a. s.) – a to v oblasti distribúcie piva.

Vlastnícka štruktúra skupiny Heineken tvorí prílohu č. 4 oznámenia koncentrácie a je súčasťou spisového materiálu. 

Z vyššie uvedených skutočností vyplýva, že KP Krušovice je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

V predmetnom správnom konaní je podnikateľ KP Krušovice zastúpený               JUDr. Milanom Banasom, advokátom so sídlom Mostová 2, 811 02 Bratislava, na základe písomného splnomocnenia zo dňa 21.03.2008.

DRINKS UNION

Spoločnosť Drinks Union je akciovou spoločnosťou, založenou a riadne existujúcou podľa českého práva a podľa výpisu z Obchodného registra Krajského súdu v Ústí nad Labem, oddiel B, vložka 244, je spoločnosťou zapísanou pod č. 467 08 219, ktorá vznikla dňa 01.05.1992. 

Hlavné podnikateľské činnosti spoločnosti Drinks Union zahŕňajú výrobu a distribúciu piva. 

Spoločnosť Drinks Union je vlastnená RNDr. Milanom Haganom, bytom Havlíčkova 866, 267 51 Zdice, Česká republika, ktorý vlastní 98,38 % akcií v Drinks Union. Zvyšné akcie v Drinks Union sú vlastnené minoritnými akcionármi. 

Vlastnícka štruktúra spoločnosti Drinks Union tvorí prílohu č. 5 oznámenia koncentrácie a je súčasťou spisového materiálu. 

Spoločnosť Drinks Union má v súčasnosti 5 dcérskych spoločností, konkrétne sú to nasledovné spoločnosti:
1.	Pivovar Louny, a.s., so sídlom Drážďanská 80, 400 07 Ústí nad Labem, Česká republika (ďalej len „Pivovar Louny“);
2.	GASTRO ÚP, spol. s r.o., so sídlom Drážďanská 80, 400 07 Ústí nad Labem, Česká republika (ďalej len „GASTRO ÚP“);
3.	DRINKS UNION Deutschland, GmbH, so sídlom Ahornallee 1, 994 38 Weimar-Legefeld, Nemecko (ďalej len „DRINKS UNION Deutschland“);
4.	Zlatopramen Polska Sp. Z o.o., so sídlom Mennicza 20, 13 100 Cieszyn, Poľsko (ďalej len „Zlatopramen Polska“);
5.	Drinks Union Slovakia, spol. s r.o., so sídlom Alej Slobody 15, 026 01 Dolný Kubín, Slovensko (ďalej len „Drinks Union Slovakia“). 

Z vyššie uvedeného je zrejmé, že spoločnosť Drinks Union je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona je koncentrácia proces ekonomického spájania podnikateľov, ktorým je

a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 

a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Koncentrácia podľa informácií poskytnutých v oznámení koncentrácie spočíva v získaní priamej výlučnej kontroly podnikateľa KP Krušovice nad podnikom podnikateľa Drinks Union. Z oznámenia koncentrácie vyplýva, že ide o transakciu, ktorá vznikla na základe Zmluvy o predaji a kúpe akcií, uzatvorenej dňa 21.03.2008 medzi RNDr. Milanom Haganom, bytom Havlíčkova 866, 267 51 Zdice, Česká republika ako predávajúcim a KP Krušovice ako kupujúcim. Na základe uvedenej Zmluvy o predaji a kúpe akcií podnikateľ KP Krušovice získal priamu výlučnú kontrolu nad podnikom podnikateľa Drinks Union.

Na základe uvedenej Zmluvy o predaji a kúpe akcií, nadobúda spoločnosť KP Krušovice priamu výlučnú kontrolu nad podnikom podnikateľa Drinks Union, čiže má možnosť vykonávať rozhodujúci vplyv na činnosť uvedeného podnikateľa a súčasne získava nepriamu výlučnú kontrolu nad spoločnosťami Pivovar Louny, GASTRO ÚP a DRINKS UNION Deutschland. Vzhľadom ku skutočnosti, že ešte pred účinnosťou koncentrácie bude spoločnosť Zlatopramen Polska a spoločnosť Drinks Union Slovakia prevedená tretej osobe, uvedené spoločnosti nie sú predmetom predaja, a teda ani predmetom uvedenej koncentrácie, z čoho vyplýva, že spoločnosť KP Krušovice nad nimi nezískava kontrolu. Taktiež predmetom koncentrácie nie je ani časť podniku Drinks Union, týkajúca sa výroby alkoholických nápojov - liehovín, ktorá bude podobne ako spoločnosti Zlatopramen Polska a Drinks Union Slovakia na základe Zmluvy o predaji a kúpe akcií ešte pred účinnosťou koncentrácie prevedená na tretiu osobu.

V predmetnom prípade sa teda jedná o koncentráciu podľa § 9 ods. 1 písm. b) zákona v nadväznosti na § 9 ods. 4 písm. b) zákona spočívajúcu v získaní priamej výlučnej kontroly podnikateľa KP Krušovice nad podnikom podnikateľa Drinks Union na základe Zmluvy o predaji a kúpe akcií.  

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk         a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo

b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Vzhľadom na skutočnosť, že koncentrácia vznikla na základe Zmluvy o predaji a kúpe akcií uzatvorenej dňa 21.03.2008 a podľa § 10 ods. 1 zákona sa do úvahy berie obrat účastníkov koncentrácie dosiahnutý za uzavreté účtovné obdobie predchádzajúce vzniku koncentrácie. Nakoľko podnikateľ KP Krušovice uviedol, že za rok 2007 ešte nemá uzatvorené účtovné obdobie,  úrad bral do úvahy obrat dosiahnutý za rok 2006. Taktiež podľa  § 10 ods. 7 zákona koncentrácia, ktorá vznikne získaním priamej alebo nepriamej kontroly nad podnikom iného podnikateľa alebo nad časťou jedného podniku alebo viacerých podnikov, berie sa do úvahy obrat podniku alebo tých častí, ktoré sú predmetom koncentrácie. 

Z podkladov predložených v rámci predmetného správneho konania vyplýva, že účastníci koncentrácie, t.j. KP Krušovice a Drinks Union nedosahujú obratové kritériá podľa zákona, a teda predmetná koncentrácia nepodlieha kontrole úradu podľa § 10 ods. 1 zákona v súlade s 10 ods. 7 zákona.

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol. 

Na základe uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

								Ing. Dušan Valo
							riaditeľ odboru koncentrácií

	

Rozhodnutie sa doručuje:

JUDr. Milan Banas
Advokát
Advokátska kancelária SK Legal
Mostová 2
811 02  Bratislava